URDHËR
Nr.115, datë 1.12.2016

PËR “FILLIMIN E PROCEDURAVE TË PËRZGJEDHJES SË ANËTARËVE TË BORDIT TË MBIKËQYRJES PUBLIKE DHE PËR NGRITJEN E KOMISIONIT 
[bookmark: _GoBack]AD-HOC”

Në mbështetje të pikës 4, të nenit 102 të Kushtetutës të Republikës së Shqipërisë, pikës 5 të kreut II, të vendimit të Këshillit të Ministrave nr. 786, datë 9.11.2016 “Për procedurat e përzgjedhjes dhe rastet e shkarkimit të anëtarëve, si dhe rregullat e organizimit e të funksionimit të Bordit të Mbikëqyrjes Publike”,

URDHËROJ:

1. Fillimin e procesit të përzgjedhjes së anëtarëve të Bordit të Mbikëqyrjes Publike.
2. Fillimin e procedurës së pranimit të aplikimeve të kandidatëve për anëtarë të Bordit, të cilët do të kryejnë këto detyra kryesore:
a) mbikëqyrin kontrollin e cilësisë;
b) mbikëqyrin, monitorojnë dhe vlerësojnë zbatimin e procedurave të testimit dhe regjistrimit të audituesve ligjorë dhe të shoqërive audituese;
c) mbikëqyrin programet dhe kualifikimin e vazhdueshëm profesional të audituesve ligjorë;
ç) miratojnë rregulloret e investigimit dhe të procedurave për marrjen e masave disiplinore;

d) miratojnë programet vjetore të punës dhe raportet e veprimtarive të Bordit; 
dh) shqyrtojnë dhe marrin vendim për rastet e shkeljeve disiplinore, që janë kompetencë e Bordit;
e) shqyrtojnë dhe marrin vendime për aspekte apo çështje të tjera, të parashikuara në ligjin nr. 10091, datë 5.3.2009, “Për auditimin ligjor, organizimin e profesionit të audituesit ligjor dhe të kontabilistit të miratuar”, i ndryshuar, që janë brenda objektit të veprimtarisë së Bordit.
3. Të drejtën për të aplikuar në procesin e përzgjedhjes si anëtar i Bordit e kanë kandidatët që plotësojnë kriteret e përcaktuara në ligjin nr. 10091, datë 5.3.2009, “Për auditimin ligjor, organizimin e profesionit të audituesit ligjor dhe të kontabilistit të miratuar”, i ndryshuar, si më poshtë:
a) të kenë shtetësi shqiptare; 
b) të kenë integritet moral dhe profesional; 
c) të mos jenë dënuar penalisht me vendim të formës së prerë; 
ç) të zotërojnë, të paktën, diplomë “Master i shkencave” apo të barasvlershëm me to, sipas legjislacionit të arsimit të lartë dhe 10 vite përvojë, ose një gradë apo titull shkencor dhe 7 vite përvojë pune në çështjet e auditimit ligjor dhe të kontabilitetit; 
d) të mos kenë lidhje të afërta, deri në shkallë të dytë, me personat në organet e zgjedhura të organizatës profesionale të audituesve ligjorë.
4. Kandidatët që aplikojnë për anëtar të Bordit të Mbikëqyrjes Publike, duhet të paraqesin zyrtarisht në Ministrinë e Financave dokumen-tacionin e mëposhtëm:
a) Kërkesën me shkrim;
b) Kopje të pasaportës ose kartës së identitetit (ID);
c) Curriculum vitae;
ç) Dy vlerësimet e fundit vjetore, në rast se kandidati vjen nga institucionet publike;
d) Kopje të noterizuar të librezës së punës;
dh) Kopje të noterizuar të diplomës;
e) Vetëdeklarim mbi konfliktin e interesit sipas përcaktimeve të pikës 4/d të këtij Kreu.
ë) Kopje të noterizuara të dëshmive dhe certifikatave të trajnimeve e të kualifikimeve pasuniversitare; 
f) Dëshminë e penalitetit.
5. Pranimi i dokumentacionit për kandidatët që aplikojnë për anëtar të Bordit do të bëhet brenda 15 ditëve pune, nga data e publikimit të këtij urdhëri në faqen zyrtare të Ministrisë së Financave, në buletinin e njoftimeve zyrtare të Qendrës së Botimeve zyrtare dhe në buletinin e Agjensisë së Prokurimit Publik.
6. Përzgjedhja e kandidatëve do bëhet në bazë të dokumentacionit të paraqitur pranë Ministrisë së Financave të vlerësuar nga Komisioni ad-hoc si më poshtë:
a) Arsimi									35 pikë
b) Përvoja profesionale në fushën e kontabilitetit dhe auditimit ligjor			35 pikë
c) Kualifikime në fushën e kontabilitetit dhe auditimit ligjor									30 pikë
7. Ngritjen e Komisionit ad-hoc, i cili ka për detyrë shqyrtimin e dokumentacionit të paraqitur nga kandidatët për anëtar si dhe hartimin e listës së kandidatëve që plotësojnë kriteret ligjore.
8. Në bazë të vlerësimit, sipas pikës 6 të këtij Urdhri, anëtarët e Komisionit, i rekomandojnë Ministrit të Financave emërimin e kandidaturave, brenda 10 ditëve pune nga data e mbylljes së afatit të dorëzimit të dokumentacionit nga kandidatët. Lista e kandidatëve që do të kualifikohen publikohet në faqen zyrtare të Ministrisë së Financave.
9. Anëtarët e Komisionit ad-hoc, të jenë si më poshtë:
a) Zj. Kesjana Halili, Drejtor i Përgjithshëm i Harmonizimit të Kontrollit të Brendshëm Financiar Publik
b) Z. Bedri Lila, Drejtor i Harmonizimit të Auditimit të Brendshëm
c) Zj. Vanina Jakupi, Drejtor i Menaxhimit të Reformave në Fushën e Menaxhimit Financiar Publik.
10. Për zbatimin e këtij urdhëri ngarkohet Komisioni ad-hoc si dhe Ministria e Financave. 
11. Ky urdhër hyn në fuqi pas publikimit të tij në faqen zyrtare të Ministrisë së Financave, në Buletinin e Njoftimeve Zyrtare të Qendrës së Botimeve Zyrtare dhe në Buletinin e Agjensisë së Prokurimit Publik.

